text: Partit físic | FCBarcelona.cat
  Pamesa i AXA FC Barcelona juguen aquest diumenge un dels partits més interessants de la 25a jornada de la Lliga ACB. Els blaugranes arriben a la Font de Sant Lluís amb ganes de recuperar crèdit lluny del Palau. Es preveu un partit molt físic.
  L'objectiu més immediat dels dos equips passa per un triomf aquest diumenge. El Barça, perquè vol trencar la mala astrugància que arrossega les últimes setmanes lluny del Palau, i el Pamesa, perquè vol enganxar-se a la zona alta de la classificació i començar a sommiar la possibilitat de jugar l'Eurolliga la propera temporada. El partit es preveu igualat, tal com ja ho va ser en la primera volta, quan els blaugranes es van imposar a l'equip taronja per un ajustat 83 a 80. El balanç de triomfs i derrotes dels dos equips a la Font de Sant Lluís, però, és lleugerament favorable a l'AXA FC Barcelona (8-9).
  Els homes de Xavi Pascual van patir un sotrac important després de caure a Roma davant la Lottomatica. Oblidada l'ensopegada, ara a l'equip barcelonista -que no presenta cap baixa- ha de tornar a canviar el xip i centrar-se en la lliga domèstica, en què està situat en la quarta plaça (17-7), amb només dues victòries més que el rival d'aquest diumenge, el Pamesa de València (15-9), que liderarà, un cop més, l'exblaugrana Shammond Williams.
  Des que el tècnic català ha passat a ocupar la banqueta blaugrana, però, la dinàmica de l'equip ha canviat una mica. Les constants rotacions que introdueix Pascual en els partits fa que homes que abans no tenien tanta presència es tornin a sentir importants. És el cas de Fran Vázquez i d'Ersan Ilyasova. Tots dos estan rendint a un notable nivell, sobretot en tasques defensives. Un cas a part és el de Jaka Lakovic i Roger Grimau. El primer s'està ressentint del desgast físic i mental que li suposava al primer terç de la competició assumir el rol que va deixar vacant Juan Carlos Navarro, però això no significa que la seva aportació deixi de ser important a l'equip. Per la seva banda, Grimau continua exercint el lideratge encoratjador d'un equip que ha de tornar a guanyar lluny del Palau. Aquest diumenge l'AXA Barça té un test de nivell per reivindicar-se.
  El Pamesa té ganes de créixer. Amb jugadors importants a les seves files com l'esmentat Shammond Williams, Ruben Douglas -màxim anotador de l'equip amb una mitjana de 16 punts per partit-, Timinskas i el pivot serbi Dejan Milojevic -màxim rebotador de l'equip valencià-, esperan plantar cara a un Barça que necessita guanyar per no sumar la seva segona derrota consecutiva després de la de Roma.
  El jugador més en forma de l'equip que entrena el grec Fotis Katsikaris és Williams. El nord-americà, que va ser el base titular de l'equip de Dusko Ivanovic quan aquest entrenava el Barça en la seva primera temporada, va passar inadvertit a les files dels Lakers de Los Angeles i va decidir tornar a la Lliga ACB després de la bona experiència que havia tingut a Barcelona. Shammond, malgrat que s'ha perdut tres partits per lesió aquesta temporada, és un d'aquells jugadors capaços de fer aixecar els aficionats dels seus seients. Amb una condició atlètica important, el base nord-americà fa jugar els seus companys -té una mitjana de 4.8 assistències- i anota quan se'l necessita. Caldrà també prestar atenció a una les properes figures del bàsquet espanyol, el jove Victor Claver. Amb només 20 anys, sembla destinat a acabar jugant en un gran o, qui sap, fent el salt a l'NBA algun dia. De moment, Katsikaris compta força amb ell, ja que juga una mitjana de 19 minuts per partit.
  Fotis Katsikaris, entrenador Pamesa València
  "És un equip més perillós que abans perquè utilitza més jugadors. Són més lliures en les seves decisions i l'ambient és diferent."
  "Serà un partit molt complicat, però si guanyem estarem a una victòria d'ells i dels quatre primers classificats. Es tracta d'un partit molt important per a nosaltres per intentar pujar posicions i ells estan en un moment crucial de la temporada. Juguem a casa i hem de guanyar. Cal anar al mil per cent, perquè tenim l'oportunitat de millorar llocs a la classificació."
  Josep Maria Berrocal, 2n Entrenador AXA FC Barcelona
  "És un dels equips més durs de la Lliga ACB. El Pamesa té un joc molt físic, amb molt de contacte i amb una defensa molt difícil de sobrepassar. Precisament aquesta duresa defensiva serà la que dificulti el nostre joc."
  "Va costar arrencar en el primer entrenament després de tornar de Roma, pel fet de canviar el ritme i el xip de la competició. El millor per apujar els ànims, però, seria guanyar, i si és fora de casa, molt millor. Unes vegades es pot entrenar molt bé i perdre, i d'altres vegades que no ho fas tan correctament, guanyes. Ara nosaltres ens estem entrenant bé i el que hem de fer per seguir endavant és guanyar el partit."